和劉景文登介亭
作者：袁轂
朝代：宋

paragraphs: 東南富山水，所病在卑溽。
陰晴變朝暮，梅雨大田足。
翰苑宴高堂，金斝浮蟻淥。
詩泠四座耳，醉飽五經腹。
亭午登介亭，縈紆俯山麓。
行路愁暍死，是月丁初伏。
乘高瞰群峰，剛後浪奔逐。
三吳在指掌，百粵入雙目。
漢憂分朱蟠，堯意注黄屋。
下輿曾未幾，傳命甚郵速。
霸遂伏下風，元白仰高躅。
倡予而和汝，談笑唾珠玉。
所恨繼者貧，囊箱無寸幅。
劉侯世良將，文史三冬讀。
坐嘯胡騎卻，行歌燕旦哭。
儒將久寂寥，斷弦今日績。
所得最在詩，銛利鋒莫觸。
唱酬黄卷上，如響答深谷。
王侯富方丈，熊掌我所欲。
獨餒不得飽，中心但誠服。